《题心觉元上人观露轩》
元代·王逢

上人吾邻人，趺坐中竺岭。澹然观朝露，月落万籁静。

丰林始如沐，萎萃飒以冷。石床仰嵌窦，馀滴下微影。

世皆汨尘劳，天或示短景。忘言理深诣，收视妙独领。

茂陵和玉屑，有愐鹤知警。云深粥鱼鸣，盂钵躬自整。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。